Folketing
2003-01-22

Nu må ministeren undskylde, men vi har altså haft en debat, hvor ministeren og derefter en række af regeringspartiernes ordførere og så Dansk Folkepartis ordfører har været totalt afvisende over for resten af oppositionen. Det kunne altså ikke undgå at efterlade det indtryk også i holdningen til SF's forslag, at her var ikke noget at forhandle om, her var det bare blokpolitik og diktat fra regeringens side. Så det er da glædeligt, hvis ministeren nu kommer med en anden melding. Jeg fik ikke svar på det spørgsmål, om alle partier så vil blive indbudt til forhandlinger, når den høringsrunde er afsluttet. Men jeg vil da hellere have, at ministeren venter et par dage med at svare og så kommer med et positivt svar, end at der gives et negativt svar her i aften. Så hvis ministeren gerne vil have betænkningstid, kan vi da også tilstå ham det.